József Attila: Óda
1. Első olvasásra vázolja fel a vers gondolati ívét úgy, hogy foglalja össze egy-egy  mondatban az egymást követő gondolati egységek lényegét! Pl. 

1) a szemlélődő vershelyzet megteremtése, elcsendesedés, emlékezés

2) ...

3) ...stb.

2. a., Milyen tematikai és stilisztikai elemek alapján állítható, hogy József Attila a szerelmi költészet klasszikus hagyományait folytatja?

b., Milyen szokatlan, újszerű kifejezésmódjait ismeri fel a szerelmi élménynek a költeményben?

3. József Attila az „Óda” címet adta költeményének. Igazolja a címválasztást az óda műfaji jellemzőinek azonosításával!

4. Vizsgálja meg ebből a szempontból a szókincset is! Igazolja néhány példával,hogy a költemény szókincse megfelel az óda nyelvi jellemzőinek!

5. Vizsgálja meg a költeményben a nő metaforáit, szimbólumait! Vesse össze a nő hagyományos metaforáival (pl. Balassi: „drágalátos palotám”, Csokonai: „gyönyörű kis tulipánt”, Petőfi: „kicsiny kis madárka, (...) a nagyvilágnak legnagyobb gyémántja”. 
6. Az alábbiak irodalomtudományban kedvelt problémafelvetések a vers kapcsán:

a., a közelség-távolság egyidejű kifejezése: a szerelem ambivalenciája

b., a nő mint mindenség (makrokozmosz)

c., a szerelem pillanatnyi és állandó

Mire vonatkoznak a fenti értelmezés-töredékek? Magyarázza meg a költeményből vett példák alapján!

7. Harmonikusnak vagy diszharmonikusnak látja inkább a költeményben kifejezett szerelmi élményt? Indokolja meg válaszát!

8. Thomas Mann A varázshegy című regényében a főhős az alábbi szavakkal vallja meg szerelmét választottjának:
...Ugyanígy a test és a testi szerelem is bosszantó és illetlen, és a test felülete pirul és sápad rémületében, szégyenkezetében. De másrészt imádni való dicsőség, a szerves élet varázslatos képe (...) Ó, elbűvölő szerves szépség, amely nem áll sem kőből, sem olajfestékből, hanem élő, romlékony anyagból, telve az élet és a rothadás lázas titkával! (...) Nézd a lapockák mozgását a hát selymes bőre alatt, a gerincoszlopot, amely a far kettős bujaságába vész, az edények és az idegek nagy ágait, amelyek a hónaljon át vezetnek a törzsből a tagokba.(...) Ó, a térd és könyökhajlat édes belső régiói, szerves gyönyörűségek bősége a húspárnák alatt! Milyen hasonlíthatatlan ünnep megsimogatni a test e varázslatos helyeit! Ünnep, mely után zokszó nélkül meghalhat az ember! Én istenségem, engedd szagolnom térdkalácsod illatát, ahol a bőr alatt az elmés berendezésű ízületi hártya választja ki  síkos olaját! (...) te vízből és fehérjéből alkotott, s a sír anatómiájára szánt emberi kép, és engedj meghalnom ajkammal ajkadon!
a., A költemény melyik nagy egységével van szoros rokonságban a fenti szövegrész és miért?
b., Röviden fejtse ki személyes benyomásait az idézett regényrészlet és az Óda párhuzamos egységének sajátos megközelítésmódjáról. Tetszik-e önnek a szerelmi élmény effajta kifejezése, tud-e azonosulni vele, vagy inkább elutasítja?
